钦定古今图书集成/方舆汇编/职方典/第1422卷 > 思恩府猺獞峒蛮考
## 钦定古今图书集成/方舆汇编/职方典/第1422卷 > 思恩府猺獞峒蛮考

明

太祖洪武二十二年，思恩州知州岑永昌入贡按《明外史土司传》，思恩汉属交趾，唐为思恩州，属邕，元属出州路。洪武二十二年，田州府知府岑坚，遣其子思恩州知州岑永昌贡方物。二十八年，命都督杨文讨岑永昌，既而罢之按《明外史土司传》：二十八年，归德州土官黄碧言，思恩州知州岑永昌既匿五县民，不供赋税，仍用《故元印章》。帝以其不奉朝命，命左都督杨文相机讨之。既以荒远不问。

宣宗宣德二年，思恩州知州岑瑛入贡。

按《明外史土司传》：“永乐中，岑永昌死，子瑛袭。宣德二年，瑛遣弟璥来朝，贡马。”

英宗正统三年，以思恩州为“思恩府” ，命知州岑瑛知府事。

按《明外史土司传》：“正统三年，升思恩州知州岑瑛为田州府知府，仍掌州事。瑛有谋略，善治兵，从征蛮寇皆有功，故特有是命。因与知府岑绍交恶，各具奏闻。事下总兵官及三司议。至是，安远侯柳溥等请陞思恩州为府，俾瑛、绍各守疆土，以杜侵夺，从之。”

六年三月，思恩府知府岑瑛有罪，宥之。

按《明外史土司传》：“六年二月，瑛受嘱挟诈，事觉，帝以土蛮，宥不问，令法司移文戒之。”

代宗景泰四年，免“思恩府出哨土兵田粮，给思恩府知府岑瑛敕及部兵韦陈威等冠带。”

按《明外史土司传》：“景泰四年，总兵官陈旺奏，思恩军民府土兵调赴桂林哨守者，离本府辽远，农田不得耕种，税粮暂宜免征。从之。六月，以岑瑛亲率本部狼兵韦陈威等赴城操练，协助军威，敕授奉议大夫，赐彩缎，其韦陈威等俱给冠带。”

五年十一月，诏“免思恩土兵今年应输田粮之半。”

按：《明外史土司传》云云。

十二月，进思恩府知府岑瑛官。

按：《明外史土司传》：“十二月，以征猺功，升瑛从二品散官。”

六年，升岑瑛为右参政，赐敕奖谕。

按《明外史土司传》：“六年，升瑛为右参政。先是，瑛屡从征调，以子镔代知府事。镔招集无赖，肆为不法，瑛举发共事，请于总兵四府治之。镔闻其父将至，自缢死。事闻，上嘉其能割恩效忠，特降敕慰谕。”

是年，免思恩府调用土兵“秋粮。”

按《明外史土司传》：“六月，从安远侯柳溥奏，免思恩军民府调用土兵千五百人，秋粮二千三百馀石。”

英宗天顺元年，更定“思恩府赴省土兵分班征粮” 之制。

按《明外史土司传》：“天顺元年，瑛遣弟岑遂贡金银器皿，赐钞币。户部奏，广西思恩军民府存留广西甲军一千五百人，操练，有误种田纳粮。乞分作三班，轮流五百人操练，免粮七百七十馀石，放回一千人耕种，征粮千五百四十馀石，俟地方宁妥，放回全征。从之。”

三年，以岑瑛子岑𬭼为思恩府知府。

按《明外史土司传》：“三年，左少监朱祥奏请量迁岑瑛都司军职。帝以瑛历练老成，累有军功，改陞都指挥同知，仍听总兵官镇守调用，以其子𬭼为知府。”

六年，思恩府知府岑𬭼入贡。

按：《明外史土司传》云云。

宪宗成化元年，遣官奖谕岑瑛父子，并赐银币按《明外史土司传》：“成化元年，遣兵科给事中王秉彝赍敕奖谕瑛父子，并赐银币。”

二年给都指挥使岑瑛父母、妻诰命，如其官。按《明外史土司传》：“二年命给瑛父母妻诰命，从总兵赵辅请也。”

十四年，都指挥使岑瑛卒。

按《明外史土司传》：“瑛自袭父职，知思恩州事，频年领兵于外，多捕获功，历升知府、参政、都指挥使。年八十，尚在军中。既卒，𬭼以诰请。帝念其劳，特赐之。”

十六年，田州府乱，思恩府知府岑𬭼讨平之按《明外史土司传》：“十六年，田州府头目黄明作乱，知府岑溥避入思恩府，𬭼会镇守等官讨平之。巡抚朱英请奖𬭼功。𬭼死，子濬嗣。”

孝宗弘治五年春正月朔，思恩府知府岑濬遣使入贺。

按《明外史土司传》：“弘治五年，濬遣头目朝贺元旦，赐彩币钞锭。”

十二年，思恩府知府岑濬挟田州岑猛叛，总督都御史邓廷瓒请讨之。

按《明外史土司传》：“十二年，田州岑溥为子猇所杀，猇亦死。次子猛幼，母岑氏同头目黄骥赴镇请袭，归至南宁，头目李蛮率众来迎，骥诬其为变，遽请猛还，而诣督府求兵，乃命濬率众护之。骥厚赂濬，并献其女，约分田州府武龙六甲地。濬分兵送猛至思恩，蛮拒不纳，濬亦不归猛。久之，总镇等官摄濬，乃出猛于南” 宁，督府，纳之田州。猛袭知府，从索故分地不得。濬怒，约泗城、东兰二州攻田州，杀掠万计，城郭为墟。濬兵二万据旧田州，劫龙州印，纳故知府赵源妻岑氏及总兵官诣田州勘治，骥匿濬所。先是，濬筑石城于丹良庄，屯兵千馀人，截江道以括商利。官命毁之，濬以兵拒，不从。会副总兵自田州还，即督所统官军毁其城。濬兵来救，官军败之，俘其目兵九人。总镇及巡按等官请治濬罪，而参政武清纳濬赂曲护之，不能难也。时濬叔业少从中官京师，仕为大理寺副。三司总镇请敕业往谕。兵部以“濬稔恶，非业所能责善，宜敕镇、巡召濬至军门，谕以朝廷威德，罪其首恶，令反侵地，纳所劫印并官私” 财物乃可赦。十一月，总督邓廷瓒奏：“濬屡抚不服，请调官军土兵分哨逐捕按问。如集兵拒敌，可相机剿杀。并将田州土官岑猛一并区处，以靖边疆。”

十七年，岑濬陷《田州府》。

按《明外史土司传》：“十七年，濬掠上林、武缘等县，死者不可胜计。又攻破田州府，猛以身免，濬掳其家属五十馀人。总镇以闻，兵部请调三广兵剿之。”

十八年，总督潘蕃等讨岑濬，诛之，思恩平。按《明外史土司传》：“十八年，总督潘蕃、太监韦经、总兵毛锐，调集两广、湖广官军土兵十万八千馀人，分为六哨，副总兵毛伦、右参政王璘由庆远，右参将王震、左参将王臣及湖广都指挥官缨由柳州，左参将杨玉、佥事丁隆由武缘，都指挥金堂、副使姜绾由上林，都指挥何” 清、参议詹玺由丹良，都指挥李铭、泗城州土舍岑接由工尧，各取道共抵贼巢。贼分兵阻险拒敌，官军奋勇直前，援崖而进。濬势蹙，遁入旧城。诸军围攻之，濬死。城中献其首于军门，思恩遂平。前后斩捕四千七百九十级，俘男女八百人，得思恩府印二，向武州印一。自进兵及班师仅逾月。捷闻，帝以蕃等有功，赐玺书劳之。

是年，改设流官，以广西右参政张凤掌思恩府事。

按《明外史土司传》：“兵部议濬既伏诛，不宜再录，其后应改设流官，择其可者。于是以云南知府张凤陞广西右参政，掌思恩府事，赐敕。”

世宗嘉靖四年，都御史盛应期讨思恩蛮，平之。按《明外史土司传》：“正德七年，增设凤化县治，时初设流官，诸蛮未服，覃恩、刘召相继叛。嘉靖四年，都御史盛应期遣兵平之。”

六年，土司王受作乱，新建伯王守仁兵至，受乃降。

按《明外史王守仁传》：“‘嘉靖六年，思恩田州土酋卢苏、王受反，总督姚镆不能定，乃诏守仁以原官兼左都御史，总督两广兼巡抚。守仁在道疏陈用兵之非，且言思恩未设流官，土酋岁出兵三千，听官征调。既设流官，我反岁遣兵数千防戍。是流官之设，无益可知’。章下兵部，尚书王时中条其不合者五，帝令守仁更” 议。十二月，守仁抵浔州，会巡按御史石金定招抚苏受，初求抚不得，闻守仁至，益惧。至是则大喜。守仁赴南宁，二人遣使乞降，守仁令诣军门。二人窃议曰：“王公素多诈，恐绐我。” 陈兵入见，守仁数二人罪，杖而释之，亲入营，抚其众七万。奏闻于朝，帝遣行人奉玺书奖谕。

按《土司传》：“六年，土目王受与田州卢苏谋煽乱，势复炽。新建伯王守仁受命至，一意招抚，而檄受等破八寨”贼因列思恩地为九土巡检司，管以头目授王受白山司巡检，比于世官。又以思恩旧治瘴雾昏塞，宜更之爽垲。于是择地荒田驿以建新郡，割武缘。二里益之。又议割上林三里而移凤化县治于其处，盖寓犬牙相错之意。

十三年，镇安《岑真宝》伏诛。

按《明外史土司传》：“嘉靖十三年，镇安岑真宝诈岑濬子，谋并思恩，守备高干督九司征之，诛真宝。”

十八年，土目卢回等作乱。

按《思恩府志》：“嘉靖十八年十二月，安定司土目卢回、黎德等，聚兵三千馀为乱，劫掳乡村，势甚猖獗。官兵追杀之，叛兵各听招安。”

二十五年，东兰州岑瑄叛，头目黄才计杀之。按《明外史土司传》：“自九司日恣，所辖蛮民不堪，知府陈璜曲加绥戢，目把刘观、卢回等以复土为名，鼓众煽乱。副使翁万达因有事安南，计擒卢回杀之，招回九司，从乱者三十馀人。最后，东兰岑瑄诈称岑濬子起云，谋复土官，卒为九司头目所缚。”

按《思恩府志》：“岑瑄，东兰州人。假称岑濬，遣子起云助兵，复纠集武缘永宁乡狼民三百，改劫乡村，九司集兵堵杀，退归东兰，头目黄才等计诱擒杀之。”

神宗万历七年，以武缘县属“思恩府。”

按《明外史土司传》：“万历七年，督抚吴文华谓九司日以骄黠，编氓甚少，缓急难恃，奏割南宁府武缘县属思恩。自是思恩称巨镇云。”

崇祯十五年，思恩府知府朱国杞平隆安贼按《思恩府志》：“崇祯十五年，隆安妖贼马日仙，挟邪术鼓众作乱，犯思恩府。本府知府朱国杞调土兵大破之，日仙就擒。”

皇清顺治十七年，思恩府知府高向极等讨土目张

常诛之

按《思恩府志》：“崇祯十八年，归朝土州叛目张常。”

带领土目，盘踞武缘、永宁，一图高丽岩峒。峒长亘数十馀里，时出攻劫，破宣化、上林二县，蹂躏莫制。至顺治十七年十二月，本府知府高向极、武缘县署印知县史可程，具详督抚，调拨左右两江官兵围剿。至十八年四月内，擒常斩之，馀寇悉平。